# Televisio- ja radiotoimintaan tarkoitettujen taajuuksien käyttö

## Määräyksen tausta ja säädösperusta

Sähköisen viestinnän palveluista annetun lain (917/2014) 96 §:n 1 momentin mukaan Liikenne- ja viestintäviraston määräyksellä määrätään radiotaajuuksien käytöstä eri käyttötarkoituksiin ottaen huomioon radiotaajuuksien käyttöä koskevat kansainväliset määräykset ja suositukset sekä 95 §:n 1 momentin nojalla annettu valtioneuvoston asetus. Määräyksessä on oltava tiedot taajuusalueen käyttötarkoituksesta ja tärkeimmistä radio-ominaisuuksista, jotka taajuusaluetta käyttävän radiolaitteen on täytettävä.

Määräyksellä kumotaan Liikenne- ja viestintäviraston 20. kesäkuuta 2022 antama määräys 70 K/2022 M. Määräyksen sisältöön tehdään taajuuksissa tapahtuneiden muutosten johdosta tarvittavat päivitykset.

## Määräyksen tavoite

Tässä määräyksessä tarkennetaan sähköisen viestinnän palveluista annetun lain (917/2014) 95 §:n 1 momentin nojalla annettua valtioneuvoston asetusta taajuuksien käytöstä ja taajuussuunnitelmasta (1264/2014).

## Määräyksen valmistelu

Määräys on valmisteltu Liikenne- ja viestintävirastossa.

Määräysluonnoksesta on pyydetty sidosryhmiltä lausuntoja. Lausuntoaika oli xx.xx.2023 - xx.xx.2024. Lausunnon antoivat…

## Lausuntopalaute

XXX

## Muutokset ja arvio määräyksen vaikutuksista

Määräykseen on päivitetty määräyksen edellisen version jälkeen järjestetyn täydennyskierroksen mukaiset uudet taajuuskokonaisuudet (TK 23, TK 24, TK 25, Lahti 3, Kaakkois-Suomi 1 ja Oulu 1) sekä toimiluvanvaraisen radiotoiminnan käytettävissä olevat vapaat taajuudet.

Määräyksessä osoitetaan myös Yleisradion radiotoiminnassaan käyttämät taajuudet. Yleisradion hallintoneuvosto on 7.2.2023 tekemällään päätöksellä päättänyt luopua Yle Puheen tällä hetkellä käytössä olevista FM-taajuuksista. Kyseiset taajuudet on poistettu määräyksessä Yleisradiolle osoitetuista taajuuksista lukuun ottamatta taajuuksia, jotka on siirretty Yleisradion muiden radioverkkojen käyttöön.

Määräyksessä osoitetaan luopumisen seurauksena vapaiksi jäävät taajuudet toimiluvanvaraiseen käyttöön. Osasta Yle Puheelta vapautuvista taajuuksista on muodostettu uusi valtakunnallinen taajuuskokonaisuus TK 26. Muut Yle Puheen taajuudet osoitetaan toimiluvanvaraiseen käyttöön yksittäisinä taajuuksina.

Määräykseen on päivitetty myös muut toimiluvanvaraisen radiotoiminnan käytettävissä olevat vapaat taajuudet tämänhetkisen tilanteen mukaisesti. Taajuudet ovat joko jääneet vapaiksi aiemmilta radion ohjelmistotoimilupien hakukierroksilta tai ne ovat vapautuneet ohjelmistotoimilupien haltijoiden luovuttua niistä viimeisimmän toimilupakierroksen jälkeen Liikenne- ja viestintävirastolle tehdyllä ilmoituksella.

Koordinointi on kesken kolmen yksittäisen toimiluvanvaraiseen käyttöön osoitettavan taajuuden osalta, minkä vuoksi kyseiset taajuudet ovat ehdollisia koordinoinnin valmistumiseen asti.

Nyt voimaan tuleva määräys 70 L on määräyksen 13. versio.

*Tietoyhteiskuntavaikutukset*

Muutoksilla tuetaan ajantasaisen tiedon välittämistä toimialalle radion ohjelmistotoimilupatilanteesta, vapaana olevista radiotaajuuksista ja televisiomarkkinoiden käytettävissä olevista kanavista.

*Vaikutukset viranomaisen toimintaan*

Määräys tukee Liikenne- ja viestintäviraston toimilupaprosessia. Määräyksessä on kuvattu läpinäkyvästi peittoalueiden laskentatapa, mikä edistää myös laajempaa viranomaistoiminnan avoimuusperiaatetta.

*Vaikutukset asiakkaiden, sidosryhmien ja kansalaisten toimintaan*

Määräys ei velvoita toimijoita tai aiheuta välittömiä taloudellisia vaikutuksia. Määräyksellä on kuitenkin välillisiä vaikutuksia radiomarkkinaan ja kilpailutilanteen kehittymiseen vapaana olevien radiotaajuuksien osoittamisen sekä ajankohtaisen ohjelmistotoimilupatilanteen esittämisen kautta. Uusien vapaiden taajuuksien osoittaminen mahdollistaa radiomarkkinoiden kehittymisen myös kansalaisia hyödyttävällä tavalla. Lisäksi määräyksellä tuetaan tasavertaista menettelyä toimialan toimijoiden kesken.

## Määräyksen aikataulu/voimaantulo

Määräyksen on tarkoitus tulla voimaan tammi- tai helmikuun 2024 aikana.

## Määräyksestä viestiminen

Valmis määräys julkaistaan Liikenne- ja viestintäviraston määräyskokoelmassa Finlex.fi-verkkopalvelussa sekä Liikenne- ja viestintäviraston internet-sivuilla.